Úradný vestník L 239 , 22/09/2000 S. 0200 - 0201



Rozhodnutie výkonného výboru z 23. júna 1998 o označovaní pasov žiadateľov o víza pečiatkou (SCH/Com-ex (98) 21) Výkonný výbor, so zreteľom na článok 9 Dohovoru vykonávajúceho Schengenskú dohodu, so zreteľom na článok 17 uvedeného dohovoru, keďže je v záujme všetkých schengenských partnerov harmonizovať po vzájomnom súhlase svoje postupy pre vydávanie víz ako súčasti ich spoločnej politiky o voľnom pohybe osôb tak, aby sa zabránilo tej istej osobe podávať viacnásobné žiadosti o víza; so želaním posilnenia konzulárnej spolupráce s cieľom boja proti nelegálnej imigrácii a nelegálnym sieťam; na základe kapitoly VIII Spoločných konzulárnych pokynov (CCI) [1] o konzulárnej spolupráci na miestnej úrovni; keďže vzájomná výmena informácií medzi schengenskými partnermi o skutočnosti, že v jednom zo štátov bola podaná žiadosť o vízum, je prostriedkom na zabránenie viacnásobných alebo ďalších žiadostí; keďže udelenie pečiatky na označenie žiadosti o vízum je prostriedkom na zabránenie podania viacnásobných alebo ďalších žiadostí tou istou osobou; keďže štandardizácia praxe, ktorou sa udeľuje pečiatka na všetky žiadosti o vízum bez ohľadu na krajinu podania žiadostí, by pomohla zmierniť akúkoľvek neochotu, ktorú by mohli spôsobiť odlišné praktiky, ROZHODOL TAKTO: 1. Pečiatkou sa označia pasy všetkých žiadateľov o vízum. Príslušná misia alebo úrad, ktorý obdrží žiadosť, rozhodne, či udelí pečiatku aj do diplomatických a služobných pasov. 2. Pečiatka má obsahovať tretiu kolónku vyhradenú pre kód typu žiadaného víza. 3. Pečiatkou sa môžu označiť aj žiadosti v prípade dlhodobých víz. 4. Označenie pečiatkou sa použije, keď jeden schengenský štát zastupuje iný schengenský štát. V tomto prípade tretia kolónka vyhradená pre kód typu žiadaného víza bude obsahovať aj poznámku uvádzajúcu, že jeden štát zastupuje iný. 5. Za výnimočných okolností, keď nie je možné udeliť pečiatku, bude misia alebo zastúpenie predsedajúcej krajiny po vykonaní miestnych konzulárnych konzultácií informovať príslušnú schengenskú skupinu a predloží skupine na schválenie alternatívny návrh, zahŕňajúci napríklad výmenu fotokópií pasov alebo zoznamov zamietnutých žiadostí o vízum s uvedením dôvodov zamietnutia. 6. Dôsledkom bodu 2 sa kapitola VIII CCI [2] mení a dopĺňa takto: "Výmena informácií medzi misiami a úradmi a označenie žiadostí prostredníctvom pečiatky alebo iným spôsobom sú zamerané na zabránenie podania viacnásobných alebo ďalších žiadostí o vízum tou istou osobou, buď počas preskúmania žiadosti, alebo po jej zamietnutí, na tú istú misiu alebo úrad, alebo odlišnú misiu alebo úrad. Bez vplyvu na konzultácie, ktoré sa môžu uskutočniť medzi misiami a úradmi a výmenu informácií, ktorú môžu uskutočniť, misia alebo úrad, v ktorom sa podala žiadosť, označí pasy všetkých žiadateľov o vízum pečiatkou uvádzajúcou "Vízum platné od.… v…." Priestor nasledujúci po "od" sa vyplní šiestimi číslicami (dva pre deň, dva pre mesiac a dva pre rok); druhý priestor bude vyhradený pre príslušnú diplomatickú misiu alebo konzulárny úrad; tretí priestor sa vyplní kódom typu žiadaného víza. Príslušná misia alebo úrad, ktoré obdržia žiadosť, rozhodnú, či označia pečiatkou aj diplomatické a služobné pasy. Pečiatkou sa môžu označiť aj žiadosti v prípade víz pre dlhodobý pobyt. Keď jeden schengenský štát zastupuje iný schengenský štát, tretia kolónka na pečiatke bude po kóde typu žiadaného víza obsahovať označenie "R", po ktorom nasleduje kód zastupovaného štátu. Pri vydávaní víz má byť vízová nálepka, pokiaľ je to možné, umiestnená na vrch identifikačnej pečiatky. Vo výnimočných prípadoch, keď nie je možné udeliť pečiatku, misia alebo zastúpenie predsedajúcej krajiny informuje príslušnú schengenskú skupinu a predloží skupine na schválenie alternatívny návrh, zahŕňajúci napríklad výmenu fotokópií pasov alebo zoznamov zamietnutých žiadostí o vízum s uvedením dôvodov zamietnutia. Vedúci diplomatických misií alebo konzulárnych úradov môžu z iniciatívy predsedajúcej krajiny prijať na miestnej úrovni dodatočné preventívne opatrenia, ak sa tieto ukážu ako nevyhnutné." Ostende 23. jún 1998 Predseda L. Tobback [1] Pozri SCH/Com-ex (99) 13. [2] Pozri SCH/Com-ex (99) 13. --------------------------------------------------